સેન્સેક્સના ૩૦માંથી ૨૨ શૅર તથા બજારના ૨૧માંથી ૧૯ બેન્ચમાર્ક ગઈ કાલે પ્લસમાં હતા. પૉઝિટિવ માર્કેટ બ્રેડ્થમાં ૧૫૫૨ શૅર વધેલા હતા તો ૧૧૭૨ જાતો નરમ હતી. એ ગ્રુપમાં વધેલા શૅરની સંખ્યા ૭૦ ટકા હતી. રોકડામાં આ રેશિયો ૫૧ ટકાની આસપાસ હતો. બજારનું માર્કેટ કૅપ ૪૯,૦૦૦ કરોડ રૂપિયા વધી હવે ૫૪.૨૮ લાખ કરોડ રૂપિયાને આંબી ગયું છે. ૧૯૬ શૅર ઉપલી સર્કિટે તો ૨૦૮ સ્ક્રિપ્સ મંદીની સર્કિટમાં બંધ હતી. સેન્સેક્સના ૦.૮ ટકાના સુધારા સામે રિયલ્ટી ઇન્ડેક્સ ત્રણેક ટકા, પાવર ઇન્ડેક્સ બે ટકા, બૅન્કેક્સ બે ટકા, ઑટો ઇન્ડેક્સ પોણાબે ટકા, પીએસયુ ઇન્ડેક્સ ૧.૭ ટકા, કૅપિટલ ગુડ્ઝ તથા ઑઇલ-ગૅસ ઇન્ડેક્સ દોઢેક ટકા અપ હતા. બૅન્કેક્સના ૧૪માંથી ૧૧ શૅર ઊંચકાયા હતા. આઇસીઆઇસીઆઇ બૅન્ક સાડાત્રણ ટકા, એસબીઆઇ પોણાત્રણ ટકા, ઍક્સિસ બૅન્ક ૨.૩ ટકા, પીએનબી ૪.૨ ટકા, બૅન્ક ઑફ ઇન્ડિયા ૩.૬ ટકા, યસ બૅન્ક ૨.૯ ટકા અને આઇડીબીઆઇ બૅન્ક અઢી ટકા પ્લસ હતા. રિલાયન્સ ઇન્ડસ્ટ્રીઝ એક ટકો વધીને ૭૫૪ રૂપિયા નજીક બંધ હતો. એ ગ્રુપમાં હિન્દુસ્તાન કૉપર ૧૬ ટકાના જમ્પમાં ૧૭૨ રૂપિયાનો બંધ આપી ટૉપ ગેઇનર બન્યો હતો. અશોક લેલૅન્ડ ૧૩ ટકા, જેપી ઇન્ફ્રા ૧૨ ટકા, એમએમટીસી ૯.૬ ટકા તથા ક્રૉમ્પ્ટન ગ્રિવ્ઝ ૭.૭ ટકાની તેજીમાં હતા. ક્યુમિન્સ ઇન્ડિયા ૫૪ ગણા વૉલ્યુમે ૫.૨ ટકા વધી ૩૪૩ રૂપિયા બંધ હતો. કૅનેરા બૅન્ક ૩૩ ગણા વૉલ્યુમે અઢી ટકા નરમ હતો. વિપ્રો ત્રણ ટકા ઘટી સેન્સેક્સમાં ટૉપ લૂઝર રહ્યો હતો.